b'\n_START_ARTICLE_\nEero Kinnunen\n_START_PARAGRAPH_\nEero Kinnunen (8. tammikuuta 1932\xc2\xa0Jyv\xc3\xa4skyl\xc3\xa4 \xe2\x80\x93 5. marraskuuta\xc2\xa02005\xc2\xa0Las Palmas, Espanja) oli suomalainen mainostoimistojohtaja ja mainonnan suunnittelija, joka ty\xc3\xb6skenteli koko uransa ajan mainostoimisto SEKiss\xc3\xa4._NEWLINE_Valmistuttuaan ekonomiksi Helsingin kauppakorkeakoulusta Kinnunen sai paikan mainostoimisto SEKist\xc3\xa4 aluksi mainostoimittajana eli copywriterina ja yleni sitten suunnittelup\xc3\xa4\xc3\xa4llik\xc3\xb6ksi, luovan osaston johtajaksi ja johtoryhm\xc3\xa4n j\xc3\xa4seneksi. SEKin toimitusjohtajana Kinnunen toimi vuodesta 1970 ja sitten hallituksen puheenjohtajana 1985\xe2\x80\x931991, kunnes j\xc3\xa4i el\xc3\xa4kkeelle._NEWLINE_Kinnusen ja Kari Mannerlan johdolla SEK organisoitiin 1970-luvun alussa uudelleen noin kymmenen ty\xc3\xb6ntekij\xc3\xa4n suunnitteluryhmiin omine yhteyshenkil\xc3\xb6ineen, tekstisuunnittelijoineen, visuaalisine suunnittelijoineen ja viimeistelij\xc3\xb6ineen. Kinnunen otti t\xc3\xa4ss\xc3\xa4 oppia erityisesti amerikkalaisten Bill Bernbachin ja Rosser Reevesin sek\xc3\xa4 ruotsalaisen Leon Nordinin metodeista, kuten my\xc3\xb6s kehitt\xc3\xa4ess\xc3\xa4\xc3\xa4n SEKille omaa sis\xc3\xa4ist\xc3\xa4 koulutusohjelmaa._NEWLINE_Finnairin uutta New Yorkin reitti\xc3\xa4 mainostava \xe2\x80\x9dOmena\xe2\x80\x9d voitti ensimm\xc3\xa4isen\xc3\xa4 suomalaisena mainoselokuvana Kultaisen leijonan Cannesin mainosfestivaaleilla 1969. Sen Kinnunen suunnitteli yhdess\xc3\xa4 mainoselokuvaohjaaja Hans Haatajan kanssa. Heid\xc3\xa4n yhteisty\xc3\xb6t\xc3\xa4\xc3\xa4n oli my\xc3\xb6s Seija Tynin esitt\xc3\xa4m\xc3\xa4n Supertytt\xc3\xb6-hahmon varaan rakentuva Shell-huoltamoiden kampanja \xe2\x80\x9dMieheni on Supermies\xe2\x80\x9d 1960-luvun puolessav\xc3\xa4liss\xc3\xa4._NEWLINE_Kinnunen oli j\xc3\xa4senen\xc3\xa4 Myynti- ja mainosyhdistyksen ja Mainostoimistojen liiton johtokunnissa sek\xc3\xa4 MTV:n hallintoneuvostossa. H\xc3\xa4n toimi Mainostaja-lehden p\xc3\xa4\xc3\xa4toimittaja 1966\xe2\x80\x931971 ja Vuoden huiput -mainoskilpailun ensimm\xc3\xa4isen\xc3\xa4 ylituomarina 1981. Kinnunen sai Mainonnan monitaho -palkinnon 1982 ja Mainostoimistojen liiton kunniaj\xc3\xa4senyyden 1990.'